钦定古今图书集成/明伦汇编/氏族典/第393卷 > 李光
## 钦定古今图书集成/明伦汇编/氏族典/第393卷 > 李光

按《宋史李光传》：“光字泰发，越州上虞人。登崇宁五年
进士第，调开化令，知常熟县，移吴江。刘安世居南京，
光以师礼见之，除太常博士，迁司封。首论士大夫谀
佞成风，王黼恶之，令部注桂州阳朔县，除司勋员外
郎。金人围太原，援兵无功，光言：‘三镇之地，祖宗百战
得之，一旦举以与敌，何以为国’？”迁侍御史。蔡攸欲以
扈卫上皇行宫，因缘入都，光奏：“攸若果入，则百姓必
致生变。”又言：乞追摄朱勔父子及奉承监司、守令强
夺编户产业者还之。监汀州酒税。建炎三年，除知宣
州，进右文殿修撰。溃将邵青自真州拥舟数百艘，剽
当涂、芜湖两邑间，光招谕之，青喜，秋毫无犯。他日，舟
过繁昌，或绐之曰：“宣境也。”乃掠北岸而去。剧盗戚方
破宁国县，抵城下，分兵四击。光募勇敢劫之，贼惊扰
遁去。除徽猷阁待制、知临安府，擢吏部侍郎。大将韩
世清本苗、傅馀党，久屯宣城，擅据仓库，光请先事除
之，乃授光淮西招抚使。光假道至郡，缚送阙下。初，光
于上前面禀成筭，宰相以不预闻，怒之。未至，道除端
明殿学士、知建康府，擢吏部尚书。逾月，除参知政事。
时秦桧初定和议，将揭榜，欲藉光名镇压，遂用之。同
郡杨炜上光书，责以附时相取尊官，堕黠寇奸计，隳
平时大节。光本意谓但可因和而为自治之计。既而
桧议撤淮南守备，夺诸将兵权，光极言“和不可恃，备
不可撤”，桧恶之。桧以亲党郑亿年为资政殿学士，光
于榻前面折之，丐去，乃除资政殿学士、知绍兴府，改
提举临安府洞霄宫，责授建宁军节度副使、琼州安
置，移昌化军，卒。